吴梦旸
暑夜孝若携伎饮长桥上同诸从踏月歌
明月满地寒如霜，踏歌出门气扬扬。
登桥仰面天苍茫，千峰万峰挂女墙。
酒星客星为低昂，老夫兴好君相当。
阿浑阿咸底复狂，袒跣大叫呼索郎。
长须仡仡催行觞，甘瓜碧藕压酒浆。
其时妖冶谁为将，黄衫宕子青楼倡。
绛纱引出差饬妆，氍毹狼籍脂泽芗。
娇歌忽转《妩媚娘》，《前溪》、《采菱》音旋亡。
入宫变徵吾未遑，坐来白露涂衣裳。
鬓毛刁骚肌骨凉，乌栖月黑还洞房。
博山烟灭灯无光，蟋蟀当户逼人床。
欢乐继之慨以慷，悄然无寝夜未央，徘徊中庭何所望。